Il-Membri tal-PE jridu li l-UE tintensifika l-ġlieda kontra t-traffikar tal-bnedmin, issaħħaħ il-protezzjoni għall-vittmi u ttemm l-impunità tat-traffikanti. It-traffikar tal-bnedmin, li sikwit jitqies bħala forma moderna ta' skjavitù, huwa wieħed mill-aktar reati li qed jiżdiedu b'rata mgħaġġla, u t-teknoloġiji ġodda, il-flussi migratorji u l-kriżi tal-COVID-19 qed joħolqu riskji u sfidi ġodda fl-UE kollha. It-traffikar tal-bnedmin fl-UE Il-pajjiżi tal-UE rrappurtaw 14,145 vittma tat-traffikar tal-bnedmin bejn l-2017 u l-2018, li 72 % minnhom kienu nisa u bniet, skont rapport tal-Kummissjoni Ewropea . It-tfal ammontaw għal kważi kwart (22 %) tal-għadd totali ta' vittmi reġistrati. Madankollu, minħabba n-nuqqas ta' data konsistenti u komparabbli, l-għadd veru tal-vittmi jista' jkun ferm akbar. Aktar minn nofs (60 %) tal-vittmi reġistrati ġew traffikati għall-isfruttament sesswali; 15 % ġew traffikati għal tipi oħra ta' xogħol furzat, u 15 % oħra għal raġunijiet oħra, bħat-teħid tal-organi u s-servitù domestiku, jew biex jittallbu. Kważi nofs (49 %) huma minn pajjiż tal-UE. Kważi tliet kwarti tat-traffikanti reġistrati kienu rġiel, u l-maġġoranza tagħhom huma ċittadini tal-UE. X'inhu t-traffikar tal-bnedmin? It-traffikar tal-bnedmin huwa l-isfruttament tal-persuni kontra r-rieda tagħhom bl-użu tal-forza. It-traffikanti jisfruttaw persuni vulnerabbli għal gwadann finanzjarju billi jingannawhom jew iġegħluhom jaħdmu bħala prostituti u x-xogħol furzat (bħax-xogħol domestiku, l-agrikoltura jew kostruzzjoni) jew forom oħra ta' sfruttament. It-traffikar tal-bnedmin huwa t-tieni l-akbar sors ta' profitti illeċiti għall-kriminalità organizzata wara l-kummerċ tad-drogi (NU). X'irid il-Parlament? Il-Membri tal-PE talbu regoli aktar stretti kontra t-traffikar, b'mod partikolari "l-kriminalizzazzjoni tal-użu b'mod konxju ta' servizzi" sesswali provduti minn vittmi tat-traffikar, miżuri aktar qawwija għall-protezzjoni tat-tfal u protezzjoni aħjar tal-migranti u ta' dawk li jfittxu ażil, li huma f'riskju partikolari li jiġu traffikati. F' rapport adottat fit-9 ta' Frar, il-Parlament ħeġġeġ lill-Kummissjoni tindirizza l-użu ta' teknoloġiji online, inkluża l-media soċjali, biex jonsbu lill-vittmi. Aktar informazzjoni Tren leġiżlattiv: Strateġija lejn l-eradikazzjoni tat-traffikar tal-bnedmin Rapport tal-Kummissjoni dwar il-progress li sar fil-ġlieda kontra t-traffikar tal-bnedmin (l-20 ta' Ottubru 2020) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF